30 నుంచి రక్షణ, ఎరోసప్లై ప్రదర్శన
నవతెలంగాణ, వాణిజ్య విభాగం
      రక్షణ, గగనతల రంగాలలోని పరిశ్రమలను ఆకర్షించేందుకు గాను తెలంగాణ ప్రభుత్వం త్వరలోనే నూతన పారిశ్రామిక విధానాన్ని ప్రవేశపెట్టనుందని తెలంగాణ పరిశ్రమల వాణిజ్య శాఖ కార్యదర్శి అరవింద్‌ కుమార్‌ తెలిపారు. ఆయా రంగాలలో కేంద్ర ప్రభుత్వం విదేశీ ప్రత్యక్ష పెట్టుబడుల పరిమితిని పెంచిందనీ, ఈ నేపథ్యంలో వచ్చే అవకాశాన్ని సద్వినియోగం చేసుకోవడానికి తాము కసరత్తు చేస్తున్నట్లుగా వివరించారు. ఈ నెల 30 నుంచి డిసెంబర్‌ 2వ తేది వరకు హైదరాబాద్‌లోని హైటెక్స్‌లో 2వ 'డిఫెన్స్‌ అండ్‌ ఎరోసపె'్ౖల ప్రదర్శనను ఏర్పాటు చేస్తున్నట్లుగా శుక్రవారం ఆయన ఇక్కడ మీడియాకు తెలిపారు. మూడు రోజుల పాటు జరిగే ప్రపంచ సదస్సుకు దేశ విదేశాలకు చెందిన కంపెనీలతో పాటు 350 మంది ప్రతినిధులు హాజరు కానున్నారని తెలిపారు. గతేడాది రాష్ట్ర ప్రభుత్వం నిర్వహించిన ప్రదర్శనకు మంచి స్పందన లభించిందన్నారు. పెట్టుబడుల వివరాలను ప్రదర్శనలో వెల్లడిస్తామన్నారు. ఆదిబట్లలో ఇప్పటికే పలు కంపెనీలు తమ కార్యకలాపాలను ప్రారంభించాయన్నారు. దేశంలో రక్షణ, ఎరోస్పేస్‌ రంగాల్లోని వెయ్యి ఎస్‌ఎంఈల్లో సగం వరకు హైదరాబాద్‌లోనే ఉన్నాయన్నారు. మార్చిలో నగరంలో జరుగనున్న పౌర విమానయాన ప్రదర్శనలో తెలంగాణ ప్రభుత్వం డిఫెన్స్‌, ఎరోస్పేస్‌కు సంబంధించిన నూతన విధానాన్ని విడుదల చేయనుందన్నారు, విలేకరుల సమావేశంలో టిఎస్‌ఎస్‌ఐఐసి మేనేజింగ్‌ డైరెక్టర్‌ వెంకట నర్సింహరెడ్డి, కెన్స్‌ ఎగ్జిబిషన్స్‌ జనరల్‌ మేనేజర్‌ ప్రేమ ఎల్‌ జిబెర్‌మన్‌ పాల్గొన్నారు.
మీ స్నేహితులకు రికమెండ్ చెయ్యండి